ประกาศคณะกรรมการข้าราชการฝ่ายศาลปกครอง
ประกาศคณะกรรมการข้าราชการฝ่ายศาลปกครอง
เรื่อง
การแบ่งส่วนราชการและอำนาจหน้าที่ของส่วนราชการในสำนักงานศาลปกครอง[๑]
 

โดยที่เป็นการสมควรให้มีการปรับปรุงส่วนราชการและอำนาจหน้าที่ของส่วนราชการในสำนักงานศาลปกครองให้มีความเหมาะสมยิ่งขึ้น

อาศัยอำนาจตามความในมาตรา ๘๔ (๑)
แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒
และมติคณะกรรมการข้าราชการฝ่ายศาลปกครอง ครั้งที่ ๘๗ - ๑๒/๒๕๕๑ เมื่อวันที่ ๓๐
ธันวาคม พ.ศ. ๒๕๕๑ คณะกรรมการข้าราชการฝ่ายศาลปกครอง จึงออกประกาศไว้ ดังต่อไปนี้

ข้อ ๑
ประกาศนี้เรียกว่า ประกาศคณะกรรมการข้าราชการฝ่ายศาลปกครอง
เรื่อง การแบ่งส่วนราชการและอำนาจหน้าที่ของส่วนราชการในสำนักงานศาลปกครอง

ข้อ ๒
ประกาศนี้ให้ใช้บังคับตั้งแต่วันที่
๑ มีนาคม พ.ศ. ๒๕๕๒ เป็นต้นไป

ข้อ ๓
ให้ยกเลิก
(๑) ประกาศคณะกรรมการข้าราชการฝ่ายศาลปกครอง
เรื่อง การแบ่งส่วนราชการและอำนาจหน้าที่ของส่วนราชการในสำนักงานศาลปกครอง
ลงวันที่ ๑๕ พฤศจิกายน พ.ศ. ๒๕๔๘
(๒) ประกาศคณะกรรมการข้าราชการฝ่ายศาลปกครอง
เรื่อง การแบ่งส่วนราชการและอำนาจหน้าที่ของส่วนราชการในสำนักงานศาลปกครอง
(ฉบับที่ ๒) ลงวันที่ ๓๐ ธันวาคม พ.ศ. ๒๕๕๑

ข้อ ๔
ให้แบ่งส่วนราชการในสำนักงานศาลปกครอง
ดังนี้
(๑) สำนักประธานศาลปกครองสูงสุด
(๒) สำนักงานศาลปกครองสูงสุด
(๓) สำนักอธิบดีศาลปกครองกลาง
(๔) สำนักงานศาลปกครองกลาง
(๕) สำนักงานศาลปกครองในภูมิภาค
(๖) สำนักบังคับคดีปกครอง
(๗) สำนักวิจัยและวิชาการ
(๘) สำนักหอสมุดกฎหมายมหาชน
(๙) สำนักวิทยาการสารสนเทศ
(๑๐)
สำนักประสานความร่วมมือระหว่างประเทศและสารนิเทศ
(๑๑) สำนักนโยบายและแผน
(๑๒) สำนักบริหารทรัพยากรมนุษย์
(๑๓) สำนักประชาสัมพันธ์
(๑๔) สำนักบริหารการเงินและต้นทุน
(๑๕) สำนักบริหารทรัพย์สิน
(๑๖) สำนักบริหารกลาง
(๑๗) สำนักตรวจสอบภายใน
(๑๘) วิทยาลัยตุลาการศาลปกครอง
(๑๙) วิทยาลัยข้าราชการฝ่ายศาลปกครอง
(๒๐) วิทยาลัยการยุติธรรมทางปกครอง
ให้วิทยาลัยตุลาการศาลปกครอง
วิทยาลัยข้าราชการฝ่ายศาลปกครอง และวิทยาลัยการยุติธรรมทางปกครอง
ดำเนินการตามอำนาจหน้าที่ของแต่ละวิทยาลัย และประสานการดำเนินงานร่วมกัน
เพื่อให้มีลักษณะของการเป็นสถาบันกระบวนการยุติธรรมทางปกครอง
ซึ่งมีวัตถุประสงค์เพื่อการพัฒนาบุคลากรในกระบวนการยุติธรรมทางปกครอง
การแบ่งส่วนราชการภายในสำนักงานศาล สำนัก
และวิทยาลัยต่าง ๆ ให้เป็นไปตามที่เลขาธิการสำนักงานศาลปกครองกำหนด เมื่อได้ปรึกษาหารือกับประธานศาลปกครองสูงสุดแล้ว

ข้อ ๕
สำนักประธานศาลปกครองสูงสุด
มีอำนาจหน้าที่ ดังนี้
(๑) ศึกษา วิเคราะห์ รวบรวม
กลั่นกรองข้อมูลวิชาการ
ข้อกฎหมายและระเบียบที่เกี่ยวข้องเพื่อประกอบการพิจารณาสั่งการ
การกำหนดนโยบายการบริหารงานของประธานศาลปกครองสูงสุด และการสนับสนุนการปฏิบัติหน้าที่ของผู้บริหารศาลปกครองสูงสุด
(๒) ศึกษา วิเคราะห์
และเสนอแนะแนวทางการพัฒนาระบบบริหารจัดการคดีของศาลปกครองสูงสุด
แนวทางการปฏิบัติงาน การจัดทำแผนบริหารจัดการคดีของตุลาการศาลปกครองสูงสุด
การติดตามและรายงานความเคลื่อนไหวของคดีในศาลปกครองสูงสุด
(๓)
เสนอความเห็นเบื้องต้นเกี่ยวกับการฟ้องคดีปกครอง
และการจ่ายสำนวนคดีแก่องค์คณะในศาลปกครองสูงสุด
(๔) ศึกษา ค้นคว้าเปรียบเทียบคำพิพากษา
ย่อคำวินิจฉัยของศาลปกครองจัดทำระบบสืบค้นและเผยแพร่
ตรวจร่างคำพิพากษาและร่างคำสั่งของศาลปกครองสูงสุด
(๕) ประสานการนำนโยบายไปสู่การปฏิบัติ
ติดตามและรายงานผลการดำเนินงานตามนโยบาย
และดำเนินงานเลขานุการของผู้บริหารศาลและตุลาการศาลปกครองสูงสุด

ข้อ ๖
สำนักงานศาลปกครองสูงสุด
มีอำนาจหน้าที่ ดังนี้
(๑)
ดำเนินการสนับสนุนตุลาการศาลปกครองสูงสุดในการพิจารณาและพิพากษาคดี
(๒) ประสานเชื่อมโยงข้อมูลการบริหารจัดการคดี
และข้อมูลทางวิชาการเพื่อสนับสนุนการปฏิบัติงานของตุลาการศาลปกครองสูงสุด
จัดทำข้อมูลวิชาการเพื่อประกอบการประชุม สัมมนา การให้คำปรึกษาแนะนำ
และตอบข้อหารือเกี่ยวกับการฟ้องคดีปกครอง เผยแพร่คำสั่ง/คำพิพากษา และเอกสารทางวิชาการของศาลปกครองสูงสุด
(๓) ดำเนินการเกี่ยวกับงานรับฟ้อง งานสารบบคดี
งานจัดทำหมาย คำสั่งและประกาศต่าง ๆ ของศาล
รวมทั้งงานธุรการอื่นของศาลปกครองสูงสุด
(๔) ดำเนินการเกี่ยวกับการประสานการบังคับคดี

ข้อ ๗
สำนักอธิบดีศาลปกครองกลาง
มีอำนาจหน้าที่ ดังนี้
(๑) ศึกษา วิเคราะห์ รวบรวม
กลั่นกรองข้อมูลวิชาการ
ข้อกฎหมายและระเบียบที่เกี่ยวข้องเพื่อประกอบการพิจารณาสั่งการ
การกำหนดนโยบายการบริหารงานศาล
และการสนับสนุนการปฏิบัติหน้าที่ของอธิบดีศาลปกครองกลาง
(๒) ศึกษา วิเคราะห์
และเสนอแนะแนวทางการพัฒนาระบบบริหารจัดการคดีของศาลปกครองกลาง แนวทางการปฏิบัติงาน
การจัดทำแผนบริหารจัดการคดีของตุลาการศาลปกครองกลาง การติดตามและรายงานความเคลื่อนไหวของคดีในศาลปกครองกลาง
(๓)
เสนอความเห็นเบื้องต้นเกี่ยวกับการฟ้องคดีปกครอง
และการจ่ายสำนวนคดีแก่องค์คณะในศาลปกครองกลาง
(๔) ศึกษา ค้นคว้าเปรียบเทียบคำพิพากษา
ตรวจร่างคำพิพากษา และร่างคำสั่งของศาลปกครองกลาง
(๕) ประสานการนำนโยบายไปสู่การปฏิบัติ
ติดตามและรายงานผลการดำเนินงานตามนโยบาย
และดำเนินงานเลขานุการของผู้บริหารศาลปกครองกลาง

ข้อ ๘
สำนักงานศาลปกครองกลาง
มีอำนาจหน้าที่ ดังนี้
(๑) ดำเนินการสนับสนุนตุลาการศาลปกครองกลางในการพิจารณาและพิพากษาคดี
(๒) ประสานเชื่อมโยงข้อมูลการบริหารจัดการคดี
และข้อมูลทางวิชาการเพื่อสนับสนุนการปฏิบัติงานของตุลาการศาลปกครองกลาง
จัดทำข้อมูลวิชาการเพื่อประกอบการประชุม สัมมนา การให้คำปรึกษาแนะนำ
และตอบข้อหารือเกี่ยวกับการฟ้องคดีปกครอง เผยแพร่คำสั่ง/คำพิพากษา และเอกสารทางวิชาการของศาลปกครองกลาง
(๓) ดำเนินการเกี่ยวกับงานรับฟ้อง งานสารบบคดี
งานจัดทำหมาย คำสั่งและประกาศต่าง ๆ ของศาล รวมทั้งงานธุรการอื่นของศาลปกครองกลาง
(๔) ดำเนินการเกี่ยวกับการประสานการบังคับคดี

ข้อ ๙
สำนักงานศาลปกครองในภูมิภาค
มีอำนาจหน้าที่ ดังนี้
(๑) ดำเนินการเกี่ยวกับการศึกษา วิเคราะห์ รวบรวม
และกลั่นกรองข้อกฎหมายและระเบียบที่เกี่ยวข้อง
เพื่อประกอบการพิจารณาสั่งการของอธิบดีศาลปกครองในภูมิภาค การกำหนดนโยบาย การบริหารงานศาล
การประสานการนำนโยบายไปสู่การปฏิบัติการสนับสนุนการปฏิบัติหน้าที่ของอธิบดีศาลปกครองในภูมิภาค
และงานเลขานุการของผู้บริหารศาลปกครองในภูมิภาค
(๒) ศึกษา ค้นคว้าเปรียบเทียบคำพิพากษา
ตรวจร่างคำพิพากษาและร่างคำสั่งของศาลปกครองในภูมิภาค
ติดตามความเคลื่อนไหวของคดีและบริหารจัดการคดี ประสานข้อมูลทางวิชาการเพื่อสนับสนุนการปฏิบัติงานของตุลาการศาลปกครองในภูมิภาค
จัดทำข้อมูลวิชาการเพื่อประกอบการประชุมสัมมนา
การให้คำปรึกษาแนะนำและตอบข้อหารือเกี่ยวกับการฟ้องคดีปกครอง เผยแพร่คำสั่ง/คำพิพากษาและเอกสารทางวิชาการของศาลปกครองในภูมิภาค
(๓) ดำเนินการเกี่ยวกับงานรับฟ้อง งานสารบบคดี
งานจัดทำหมาย คำสั่งและประกาศต่าง ๆ ของศาล
รวมทั้งงานธุรการอื่นของศาลปกครองในภูมิภาค
(๔) ดำเนินการเกี่ยวกับการประสานการบังคับคดี

ข้อ ๑๐
สำนักบังคับคดีปกครอง มีอำนาจหน้าที่
ดังนี้
(๑) ดำเนินการบังคับคดีปกครองตามคำสั่ง คำบังคับ
หมายบังคับคดีของศาลปกครอง
(๒) ติดตามความเคลื่อนไหวของสำนวนบังคับคดี
และรายงานผลการบังคับคดีแก่ผู้บริหารศาลปกครอง
(๓) ดำเนินการเกี่ยวกับงานธุรการ
และงานการเงินในส่วนที่เกี่ยวข้องกับการบังคับคดีปกครอง งานเก็บรักษาทรัพย์
ประเมินราคาทรัพย์ และการขายทอดตลาด

ข้อ ๑๑
สำนักวิจัยและวิชาการ มีอำนาจหน้าที่
ดังนี้
(๑) ศึกษา วิเคราะห์ เปรียบเทียบหลักกฎหมายปกครอง
กฎหมายมหาชน แนวคำวินิจฉัย คำพิพากษา/คำสั่งศาลปกครองไทยและต่างประเทศ
เพื่อพัฒนาหลักกฎหมายและกระบวนการยุติธรรมทางปกครอง
(๒)
ติดตามความเคลื่อนไหวคดีปกครองและข้อมูลทางวิชาการระหว่างประเทศ จัดทำคำแปล สรุปย่อข้อมูลที่เกี่ยวข้องกับวิชาการทางกฎหมายปกครองเพื่อสนับสนุนการปฏิบัติหน้าที่ของตุลาการศาลปกครอง
(๓) ศึกษา วิเคราะห์เหตุแห่งการฟ้องคดีปกครอง
ติดตาม
วิเคราะห์และเสนอความเห็นเกี่ยวกับการฟ้องคดีปกครองที่คาดว่าจะเข้าสู่การพิจารณาพิพากษาคดีปกครอง
(๔)
ประสานและสนับสนุนการจัดทำวารสารวิชาการศาลปกครอง
และเอกสารวิชาการที่เกี่ยวกับกระบวนการยุติธรรมทางปกครอง
(๕) เผยแพร่ข้อมูลวิชาการทางกฎหมาย แนวคำวินิจฉัย
บทความ
และความเห็นทางวิชาการที่เกี่ยวกับกระบวนการยุติธรรมทางปกครองทั้งภายในและต่างประเทศ

ข้อ ๑๒
สำนักหอสมุดกฎหมายมหาชน
มีอำนาจหน้าที่ ดังนี้
(๑) ศึกษา วิเคราะห์
เพื่อพัฒนาระบบและมาตรฐานงานหอสมุดงานเทคโนโลยีห้องสมุด จัดทำแผนยุทธศาสตร์เพื่อการพัฒนาหอสมุดให้เป็นศูนย์ข้อมูลวิชาการด้านกฎหมายมหาชน
และศูนย์การเรียนรู้ ค้นคว้า อ้างอิงเกี่ยวกับกฎหมายปกครองและกฎหมายมหาชนที่ทันสมัยในระดับสากล
รวมทั้งสนับสนุนและพัฒนาห้องสมุดสำนักงานศาลปกครองในภูมิภาค
(๒) คัดเลือก
จัดหาและให้บริการทรัพยากรสารนิเทศต่าง ๆ
(๓)
ดำเนินการเกี่ยวกับการอนุรักษ์เอกสารจดหมายเหตุ และการจัดพิพิธภัณฑ์ศาลปกครอง
(๔) จัดทำฐานข้อมูลคำพิพากษาของศาลปกครอง
ฐานข้อมูลกฎหมายและคำวินิจฉัยอื่นติดตามความเคลื่อนไหว
และปรับปรุงการแก้ไขกฎหมายที่เกี่ยวข้องให้เป็นปัจจุบัน

ข้อ ๑๓
สำนักวิทยาการสารสนเทศ
มีอำนาจหน้าที่ ดังนี้
(๑) ศึกษา วิเคราะห์เพื่อพัฒนาระบบ
และจัดทำแผนพัฒนาระบบเทคโนโลยีสารสนเทศของสำนักงานศาลปกครอง
จัดทำข้อกำหนดคุณลักษณะเฉพาะทางเทคนิคด้านระบบงานสารสนเทศ ระบบคอมพิวเตอร์และอุปกรณ์
ระบบเครือข่ายสื่อสารข้อมูล
(๒) ศึกษา วิเคราะห์ เพื่อพัฒนาวิธีปฏิบัติ
และมาตรฐานการบริหารและการให้บริการด้านเทคโนโลยีสารสนเทศ
ประเมินผลและรายงานการดำเนินงานด้านเทคโนโลยีสารสนเทศของสำนักงานศาลปกครอง
(๓) ศึกษา วิเคราะห์ ออกแบบ ติดตั้ง ควบคุม
บำรุงรักษาอุปกรณ์ระบบเครือข่ายต่าง ๆ เครื่องคอมพิวเตอร์แม่ข่าย
โปรแกรมระบบปฏิบัติการ เครื่องไมโครคอมพิวเตอร์และอุปกรณ์ต่อพ่วง รวมทั้งควบคุมการจัดเก็บข้อมูลและแฟ้มข้อมูลต่าง
ๆ ของสำนักงานศาลปกครอง
(๔) สนับสนุนการดำเนินงาน
ให้คำปรึกษาแนะนำการพัฒนาและประยุกต์ใช้เทคโนโลยีสารสนเทศกับหน่วยงานในสังกัดสำนักงานศาลปกครอง
ถ่ายทอดเทคโนโลยีและพัฒนาบุคลากรให้มีความรู้ด้านเทคโนโลยีสารสนเทศ

ข้อ ๑๔
สำนักประสานความร่วมมือระหว่างประเทศและสารนิเทศ
มีอำนาจหน้าที่ ดังนี้
(๑) ศึกษา วิเคราะห์
และเสนอแนะนโยบายความร่วมมือด้านวิชาการระหว่างประเทศ
และจัดทำแผนยุทธศาสตร์ด้านความร่วมมือระหว่างประเทศ
(๒) เผยแพร่
และเสริมสร้างภาพลักษณ์ของศาลปกครองในต่างประเทศ
การสถาปนาความสัมพันธ์และสร้างเครือข่ายความร่วมมือกับประชาคมศาลปกครอง
หรือองค์กรวินิจฉัยคดีปกครองระหว่างประเทศ และการรับรองคณะผู้แทนจากต่างประเทศ
(๓) สนับสนุนด้านการแปลเอกสารภาษาต่างประเทศ
และการสื่อสารภาษาต่างประเทศในการประชุม การสัมมนา การบรรยาย และในโอกาสต่าง ๆ
(๔) ดำเนินการเกี่ยวกับทุนการศึกษา ฝึกอบรม ดูงาน
และสัมมนาทั้งในประเทศและต่างประเทศของตุลาการศาลปกครองและข้าราชการฝ่ายศาลปกครอง

ข้อ ๑๕
สำนักนโยบายและแผน มีอำนาจหน้าที่
ดังนี้
(๑) จัดทำข้อเสนอแนะนโยบาย แผนยุทธศาสตร์
แผนปฏิบัติการประจำปี แผนงบประมาณการจัดทำข้อตกลงการปฏิบัติงานระดับหน่วยงาน
(๒) พัฒนาระบบบริหารจัดการองค์กร
ตัวชี้วัดสำหรับการประเมินผลสำเร็จของงาน
(๓) ดำเนินการวิเคราะห์ จัดสรร ควบคุม
และรายงานการใช้จ่ายงบประมาณ
(๔)
ติดตามและประเมินผลการปฏิบัติงานตามแผนยุทธศาสตร์ศาลปกครอง
ข้อตกลงการปฏิบัติงานระดับหน่วยงาน และการจัดทำรายงานผลการปฏิบัติงานประจำปี
(๕) จัดทำระบบข้อมูลเพื่อการบริหารของศาลปกครอง
เพื่อประโยชน์ในการบริหารจัดการผลงานแก่ผู้บริหารศาลและสำนักงานศาลปกครอง

ข้อ ๑๖
สำนักบริหารทรัพยากรมนุษย์
มีอำนาจหน้าที่ ดังนี้
(๑) ศึกษา วิเคราะห์ พัฒนาระบบ ระเบียบ หลักเกณฑ์
และมาตรฐานการบริหารทรัพยากรมนุษย์
และจัดทำแผนยุทธศาสตร์การบริหารทรัพยากรมนุษย์ของศาลปกครองและสำนักงานศาลปกครอง
(๒) ดำเนินการเกี่ยวกับการบริหารงานบุคคล
การบริหารผลการปฏิบัติงาน การพัฒนาโครงสร้างองค์กร
การกำหนดมาตรฐานตำแหน่งและอัตรากำลังของศาลปกครองและสำนักงานศาลปกครอง
(๓)
พัฒนาและจัดทำระบบสารสนเทศการบริหารทรัพยากรมนุษย์ (HRIS) เพื่อการบริหารจัดการทรัพยากรมนุษย์
(๔) เสริมสร้างทัศนคติ ค่านิยม
และวัฒนธรรมองค์กรศาลปกครองให้แก่บุคลากรของศาลปกครองและสำนักงานศาลปกครอง

ข้อ ๑๗
สำนักประชาสัมพันธ์ มีอำนาจหน้าที่
ดังนี้
(๑) ศึกษา วิเคราะห์
และเสนอแนะนโยบายด้านการประชาสัมพันธ์
จัดทำแผนยุทธศาสตร์ด้านการประชาสัมพันธ์ของศาลปกครอง
เพื่อพัฒนาระบบการประชาสัมพันธ์และเสริมภาพลักษณ์องค์กร
(๒) เผยแพร่และประชาสัมพันธ์ผลงาน ภาพและกิจกรรม
เพื่อเสริมภาพลักษณ์ และความเชื่อมั่นต่อสถาบันศาลปกครองผ่านทางสื่อมวลชน
ประเมินข่าวสื่อมวลชน และดำเนินการในฐานะเลขานุการคณะกรรมการอำนวยการประชาสัมพันธ์
(๓) ให้บริการข้อมูลข่าวสาร
บริหารจัดการข้อมูลข่าวสารตามพระราชบัญญัติข้อมูลข่าวสารของราชการ พ.ศ. ๒๕๔๐
และดำเนินการในฐานะเลขานุการคณะกรรมการข้อมูลข่าวสารของสำนักงานศาลปกครอง
(๔) ดำเนินการสร้างสรรค์และผลิตสื่อประชาสัมพันธ์
จัดนิทรรศการเพื่อเผยแพร่ความรู้แก่ประชาชน
และให้บริการสื่อโสตทัศน์ที่เกี่ยวข้องกับการปฏิบัติงานแก่หน่วยงานในสำนักงานศาลปกครอง

ข้อ ๑๘
สำนักบริหารการเงินและต้นทุน
มีอำนาจหน้าที่ ดังนี้
(๑) ศึกษา วิเคราะห์ เสนอแนะหลักเกณฑ์ แนวทาง
และมาตรฐานการปฏิบัติงานเพื่อพัฒนาการบริหารระบบต้นทุนผลผลิตและกิจกรรม การบัญชี
การบริหารเงินค่าตอบแทนและประโยชน์เกื้อกูล
และการบริหารเงินค่าจัดการองค์กรของสำนักงานศาลปกครอง
(๒) ควบคุมและตรวจสอบการเบิกจ่ายเงินงบประมาณ
เงินเดือน เงินค่าตอบแทน และสวัสดิการของตุลาการศาลปกครอง
และบุคลากรของสำนักงานศาลปกครอง
(๓) จัดทำ วิเคราะห์ และรายงานบัญชีประเภทต่าง ๆ
(๔)
ดำเนินการศูนย์ข้อมูลด้านการเงินและต้นทุนผลผลิตและกิจกรรม
รวมทั้งให้คำปรึกษาแนะนำ แก้ไขปัญหา ตอบข้อหารือ ข้อปฏิบัติทางการเงิน และบัญชี

ข้อ ๑๙
สำนักบริหารทรัพย์สิน มีอำนาจหน้าที่
ดังนี้
(๑) ดำเนินการจัดหาวัสดุ ครุภัณฑ์ จัดซื้อ
จัดจ้าง จัดหา จ้างเหมาบริการ การบริหารสัญญา และตรวจสอบการปฏิบัติตามสัญญา
(๒) ควบคุม ดูแลรักษา ซ่อมบำรุงวัสดุ ครุภัณฑ์และยานพาหนะ
พัฒนาระบบการเบิกจ่าย ยืม - คืน วัสดุ ครุภัณฑ์ และการจำหน่าย จ่ายโอนทรัพย์สิน
(๓) วางระบบ และดำเนินการบริหารงานอาคารสถานที่
รวมทั้งสนับสนุนให้คำปรึกษาแนะนำการบริหารงานอาคารสถานที่แก่สำนักงานศาลปกครองในภูมิภาค
(๔) ดำเนินการสำรวจ จัดหาสถานที่ก่อสร้างอาคารที่ทำการถาวร
และการจัดหาอาคารที่ทำการชั่วคราวของศาลปกครองในภูมิภาค

ข้อ ๒๐
สำนักบริหารกลาง มีอำนาจหน้าที่
ดังนี้
(๑)
ดำเนินการเกี่ยวกับงานสารบรรณของสำนักงานศาลปกครอง
(๒) ดำเนินการยกร่าง แก้ไข ปรับปรุง
ตรวจสอบและให้ความเห็นกฎหมาย กฎ คำสั่ง หรือนิติกรรมสัญญาที่อยู่ในความรับผิดชอบของศาลปกครองและสำนักงานศาลปกครอง
และดำเนินงานในฐานะหน่วยธุรการกลางตามกฎหมายว่าด้วยการวินิจฉัยชี้ขาดอำนาจหน้าที่ระหว่างศาล
(๓)
ดำเนินการเกี่ยวกับสวัสดิการของบุคลากรศาลปกครองและสำนักงานศาลปกครองงานเลขานุการคณะกรรมการสวัสดิการ
กิจกรรมเจ้าหน้าที่สัมพันธ์และนันทนาการต่าง ๆ
(๔)
ดำเนินงานประชุมของศาลปกครองและสำนักงานศาลปกครอง งานอำนวยการและประสานราชการ
งานเลขานุการนักบริหารสำนักงานศาลปกครอง
และงานราชการทั่วไปซึ่งมิได้กำหนดให้เป็นอำนาจหน้าที่ของส่วนราชการใดในสำนักงานศาลปกครอง

ข้อ ๒๑
สำนักตรวจสอบภายใน มีอำนาจหน้าที่
ดังนี้
(๑) ดำเนินการสอบทาน
ประเมินประสิทธิภาพและประสิทธิผลของระบบการควบคุมภายใน และการบริหารความเสี่ยงของสำนักงานศาลปกครอง
(๒) ดำเนินการสอบทานความถูกต้องในการปฏิบัติตามกฎ
ระเบียบความคุ้มค่าในการใช้งบประมาณ ความถูกต้องเชื่อถือได้ของรายงานการเงินและผลสัมฤทธิ์ในการดำเนินงานตามเป้าหมาย
รวมทั้งให้คำปรึกษาแนะนำในการพัฒนาระบบงานและระบบบริหารความเสี่ยง

ข้อ ๒๒
วิทยาลัยตุลาการศาลปกครอง
มีอำนาจหน้าที่ ดังนี้
(๑) จัดทำแผนยุทธศาสตร์การพัฒนาตุลาการศาลปกครอง
กำกับและติดตาม ประเมินผลการดำเนินงานตามแผนยุทธศาสตร์
(๒) ศึกษา วิเคราะห์ เพื่อพัฒนาระบบ รูปแบบ
และวิธีการฝึกอบรม สัมมนาและการเสริมสร้างความเชี่ยวชาญของตุลาการศาลปกครอง
(๓) จัดการฝึกอบรม สัมมนาตุลาการศาลปกครอง
การส่งเสริมการเรียนรู้ทางอิเล็กทรอนิกส์ การจัดทำสมรรถนะตุลาการศาลปกครองการพัฒนาความรู้
ความสามารถ ทักษะ ความเชี่ยวชาญของตุลาการศาลปกครองตามหลักสมรรถนะ
รวมทั้งดำเนินการติดตาม ประเมินผลและรายงานผลการฝึกอบรม สัมมนาตุลาการศาลปกครอง
(๔) เสริมสร้างทัศนคติ ค่านิยม
และวัฒนธรรมองค์กรศาลปกครองให้แก่ตุลาการศาลปกครอง
(๕) ดำเนินการในฐานะฝ่ายเลขานุการคณะกรรมการสถาบันกระบวนการยุติธรรมทางปกครอง

ข้อ ๒๓
วิทยาลัยข้าราชการฝ่ายศาลปกครอง
มีอำนาจหน้าที่ ดังนี้
(๑)
จัดทำแผนยุทธศาสตร์การพัฒนาบุคลากรของสำนักงานศาลปกครอง กำกับ
และติดตามประเมินผลการดำเนินงานตามแผนยุทธศาสตร์
(๒) ศึกษา วิเคราะห์ เพื่อพัฒนาระบบ รูปแบบ
และวิธีการฝึกอบรม
สัมมนาและการเสริมสร้างความเชี่ยวชาญของบุคลากรสำนักงานศาลปกครอง
(๓) จัดการฝึกอบรม
สัมมนาบุคลากรของสำนักงานศาลปกครอง การส่งเสริมการเรียนรู้ทางอิเล็กทรอนิกส์
การจัดทำสมรรถนะบุคลากรของสำนักงานศาลปกครอง การพัฒนาความรู้ ความสามารถ ทักษะ
ความเชี่ยวชาญของบุคลากรของสำนักงานศาลปกครองตามหลักสมรรถนะ รวมทั้งดำเนินการติดตาม
ประเมินผลและรายงานผลการฝึกอบรม สัมมนา บุคลากรของสำนักงานศาลปกครอง
(๔) พัฒนาการใช้เทคโนโลยีด้านการพัฒนาบุคลากร
และให้บริการสื่อโสตทัศน์ และผลิตสื่อโสตทัศน์ด้านการพัฒนาบุคลากรแก่วิทยาลัยต่าง
ๆ
(๕) เสริมสร้างทัศนคติ ค่านิยม
และวัฒนธรรมองค์กรศาลปกครองให้แก่บุคลากรของสำนักงานศาลปกครอง
(๖)
ดำเนินการในฐานะฝ่ายเลขานุการคณะกรรมการสถาบันกระบวนการยุติธรรมทางปกครอง

ข้อ ๒๔
วิทยาลัยการยุติธรรมทางปกครอง
มีอำนาจหน้าที่ ดังนี้
(๑) จัดทำแผนยุทธศาสตร์การพัฒนานักบริหารของส่วนราชการ
หน่วยงานอื่น ๆ และเจ้าหน้าที่ของรัฐที่จำเป็นต่อกระบวนการยุติธรรมทางปกครอง
รวมทั้งกำกับและติดตาม ประเมินผลการดำเนินงานตามแผนยุทธศาสตร์
(๒) ศึกษา วิเคราะห์ เพื่อพัฒนาระบบ รูปแบบ
และวิธีการให้ความรู้เกี่ยวกับกระบวนการยุติธรรมทางปกครอง
และวิธีปฏิบัติราชการที่ดี
(๓) จัดการฝึกอบรม สัมมนา
และให้ความรู้เกี่ยวกับกระบวนการยุติธรรมทางปกครอง และส่งเสริมการเรียนรู้วิธีปฏิบัติราชการที่ดีให้แก่นักบริหารของส่วนราชการ
หน่วยงานอื่น ๆ และเจ้าหน้าที่ของรัฐที่จำเป็นต่อกระบวนการยุติธรรมทางปกครอง
(๔)
ดำเนินการในฐานะฝ่ายเลขานุการคณะกรรมการสถาบันกระบวนการยุติธรรมทางปกครอง

ข้อ ๒๕
ให้เลขาธิการสำนักงานศาลปกครองเป็นผู้รักษาการตามประกาศนี้


ประกาศ
ณ วันที่ ๒๐ กุมภาพันธ์ พ.ศ. ๒๕๕๒
อักขราทร
จุฬารัตน
ประธานศาลปกครองสูงสุด
ประธานกรรมการข้าราชการฝ่ายศาลปกครอง

















ปริยานุช/ผู้จัดทำ
๙
มีนาคม ๒๕๕๒

[๑]
ราชกิจจานุเบกษา เล่ม ๑๒๖/ตอนที่ ๑๓ ก/หน้า ๑๔/๖ มีนาคม ๒๕๕๒